Suibne in the Snow
Úair Is amlaidh ro bhoí an oidhchi-sin ag cur sneachta, & an mhéd no cuireadh no reodadh fa chédóir a haithli a chuir gonadh ann ad-beart an láoidh ag tabairt a dhocra ós aird:
Mór múich i túsa in-nocht;
ro thregd mo chorp In gáeth glan;
toll mo thraigte; glas mo grúad;
a Dé móir, a-tá a dúal dam.
I m-Beinn Boirche dam a-rraír;
rom-thúairg braín i n-Echtga úair;
in-nocht ro brétait mo boill
i n-glaic croinn i n-Gáille glúair.
Ro fuilnges mór tres gan tlás
ó ro ás clúm ar mo chorp;
ar gach aidche Is ar gach ló
is mó sa mó fuilgim d' olc.
Rom-chráid sic (sín nách súairc);
rom-thúairg snechta ar Sléib Meic Sín;
in-nocht rom-geguin In gáeth
gan fráech Glenna Bolcáin bil.
Utmall m' imirce In gach íath;
dom-ríacht beith gan chéill gan chonn;
do Muig Line for Muig Lí,
do Muig Lí for Life lonn.
Saigim dar Segais Sléibe Fúait;
ricim im rúaic co Ráith Móir;
dar Mag n-Aí, dar Mag Luirg luinn,
ricim co cuirr Crúachain chóir.
Ó Shléib Chúa (ní turas tais)
ricim go Glais Gáille grinn;
ó Glais Gáille (gid céim cían)
ricim sair go Slíab m-Breg m-binn.
Dúairc In betha beith gan tech;
is trúag In betha, a Chríst cain:
sásad birair barrglais búain;
deog uisce úair a glais glain;
Tuisled do barraib cráeb crín;
imthecht aitin (gním gan gaí);
sechna daíne; cummann cúan;
coimrith re dam rúad dar raí.
Feis aidche gan chlúim i coill
i mullach croinn dosaig dlúith,
gan choistecht re guth ná glór,
A Meic Dé, Is mór In múich.
Reithim rúaic re beinn co báeth;
úathad rom-thráeth a los lúith;
ro scarus rem chruth gan chlód;
A Meic Dé, Is mór In múich.